CELEX: 32019Y0129(01)
Language: el
Date: 2018-11-14 00:00:00
Title: Απόφαση του Ευρωπαϊκού Συμβουλίου Συστημικού Κινδύνου, της 14ης Νοεμβρίου 2018, σχετικά με τη θέσπιση πλαισίου συντονισμού όσον αφορά τη διαβούλευση μεταξύ εποπτικών αρχών και του Ευρωπαϊκού Συμβουλίου Συστημικού Κινδύνου σε περιπτώσεις παράτασης της περιόδου ανάκαμψης κατά το άρθρο 138 παράγραφος 4 της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου (Φερεγγυότητα II) (ΕΣΣΚ/2018/7)

29.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 36/31
               
            
         ΑΠΟΦΑΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ
         της 14ης Νοεμβρίου 2018
         σχετικά με τη θέσπιση πλαισίου συντονισμού όσον αφορά τη διαβούλευση μεταξύ εποπτικών αρχών και του Ευρωπαϊκού Συμβουλίου Συστημικού Κινδύνου σε περιπτώσεις παράτασης της περιόδου ανάκαμψης κατά το άρθρο 138 παράγραφος 4 της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου (Φερεγγυότητα II)
         (ΕΣΣΚ/2018/7)
         (2019/C 36/10)
         ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
         Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2 στοιχείο θ) και το άρθρο 4 παράγραφος 2,
         Έχοντας υπόψη την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, για την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ) (2), και ιδίως το άρθρο 138 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το άρθρο 138 της οδηγίας 2009/138/ΕΚ θεσπίζει τους κανόνες και τις διαδικασίες που εφαρμόζονται σε περίπτωση μη συμμόρφωσης ή κινδύνου μη συμμόρφωσης με τις κεφαλαιακές απαιτήσεις φερεγγυότητας (Solvency Capital Requirements, εφεξής οι «SCR»). Στις περιπτώσεις αυτές πρέπει να τηρούνται ειδικές διαδικασίες αποκατάστασης του επιπέδου των επιλέξιμων ιδίων κεφαλαίων ορισμένης ασφαλιστικής ή αντασφαλιστικής επιχείρησης με σκοπό την κάλυψη των SCR ή τη μείωση του προφίλ κινδύνου της επιχείρησης και, επομένως, τη διασφάλιση της συμμόρφωσής της με τις SCR εντός συγκεκριμένης περιόδου.
                  
               
                     (2)
                  
                  
                     Σύμφωνα με το άρθρο 138 παράγραφος 4 της οδηγίας 2009/138/ΕΚ, εφόσον η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) διαπιστώνει ότι συντρέχει έκτακτη αντίξοη κατάσταση που επηρεάζει ασφαλιστικές και αντασφαλιστικές επιχειρήσεις οι οποίες αντιπροσωπεύουν σημαντικό μερίδιο της αγοράς ή των πληττόμενων κατηγοριών δραστηριοτήτων, η οικεία εποπτική αρχή μπορεί να παρατείνει το πολύ κατά επτά έτη την περίοδο ανάκαμψης σε σχέση με τις εν λόγω επιχειρήσεις.
                  
               
                     (3)
                  
                  
                     Σύμφωνα με το άρθρο 138 παράγραφος 4 της οδηγίας 2009/138/ΕΚ, η οικεία εποπτική αρχή μπορεί να διαβουλεύεται με το Ευρωπαϊκό Συμβούλιο Συστημικού Κινδύνου (ΕΣΣΚ) ως προς την παράταση της περιόδου ανάκαμψης σε σχέση με επιχειρήσεις που πλήττονται από έκτακτη αντίξοη κατάσταση τη συνδρομή της οποίας διαπιστώνει η ΕΙΟΡΑ. Εν προκειμένω εναπόκειται στην εποπτική αρχή να αξιολογεί την ανάγκη υποβολής και το ακριβές περιεχόμενο του αιτήματος διαβούλευσης με το ΕΣΣΚ.
                  
               
                     (4)
                  
                  
                     Το ΕΣΣΚ είναι υπεύθυνο για τη μακροπροληπτική επίβλεψη εντός της Ένωσης. Από την άποψη αυτή σκοπός του είναι να συμβάλλει στην πρόληψη και τον μετριασμό των συστημικών κινδύνων που απειλούν τη χρηματοπιστωτική σταθερότητα στην Ένωση, περιλαμβανομένων των κινδύνων που προέρχονται από χώρες εκτός Ένωσης. Για τους λόγους αυτούς η συμβολή του ΕΣΣΚ, ευθυγραμμιζόμενη με την αποστολή του, θα πρέπει να εστιάζει στις μακροπροληπτικές πτυχές και στον αντίκτυπο της παράτασης ή μη της περιόδου ανάκαμψης σε σχέση με τις πληττόμενες επιχειρήσεις. Το ΕΣΣΚ θα πρέπει να αξιολογεί στο μέτρο του δυνατού τον αντίκτυπο αυτό στις χρηματοπιστωτικές αγορές, σε άλλες ασφαλιστικές ή αντασφαλιστικές επιχειρήσεις και στην πραγματική οικονομία.
                  
               
                     (5)
                  
                  
                     Προς διευκόλυνση της διαδικασίας διαβούλευσης ενόψει πιθανής παράτασης της περιόδου ανάκαμψης είναι αναγκαίο να θεσπιστεί πλαίσιο συντονισμού σε επίπεδο ΕΣΣΚ. Το συγκεκριμένο πλαίσιο συντονισμού μπορεί να βασιστεί στο υφιστάμενο πλαίσιο συντονισμού που καθορίζεται στην απόφαση ΕΣΣΚ/2015/4 του Ευρωπαϊκού Συμβουλίου Συστημικού Κινδύνου (3) για την κοινοποίηση εθνικών μέτρων μακροπροληπτικής πολιτικής από τις οικείες αρχές και την έκδοση γνωμών και συστάσεων από το ΕΣΣΚ, το οποίο έχει δοκιμαστεί με επιτυχία υπό διάφορες περιστάσεις.
                  
               
                     (6)
                  
                  
                     Τέλος, όταν διενεργεί αξιολόγηση, το ΕΣΣΚ οφείλει να διαθέτει το απαιτούμενο επίπεδο εμπειρογνωμοσύνης στους τομείς της ασφάλισης και αντασφάλισης και να διασφαλίζει στενή συνεργασία μεταξύ του ιδίου και της ΕΙΟΡΑ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            Η παρούσα απόφαση θεσπίζει κοινό διαδικαστικό πλαίσιο διαβούλευσης μεταξύ αιτουσών αρχών και του ΕΣΣΚ αναφορικά με την παράταση της περιόδου ανάκαμψης κατά το άρθρο 138 παράγραφος 4 της οδηγίας 2009/138/ΕΚ.
         
         
            Άρθρο 2
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        1)
                     
                     
                        «ομάδα αξιολόγησης»: η ομάδα εμπειρογνωμόνων του ΕΣΣΚ που είναι υπεύθυνη για τη διενέργεια αξιολόγησης και την εκπόνηση απάντησης σε αίτημα διαβούλευσης και αποτελεί επιμέρους δομή της συμβουλευτικής τεχνικής επιτροπής·
                     
                  
                        2)
                     
                     
                        «σύστημα Darwin»: το εσωτερικό σύστημα διαχείρισης μέσων τεκμηρίωσης του ΕΣΣΚ·
                     
                  
                        3)
                     
                     
                        «εργάσιμη ημέρα ΕΚΤ»: κάθε ημέρα πλην Σαββάτου, Κυριακής ή επίσημης αργίας στην ΕΚΤ·
                     
                  
                        4)
                     
                     
                        «ασφαλιστική επιχείρηση»: ασφαλιστική επιχείρηση, όπως ορίζεται στο άρθρο 13 της οδηγίας 2009/138/ΕΚ·
                     
                  
                        5)
                     
                     
                        «περίοδος ανάκαμψης»: η περίοδος που αναφέρεται στο άρθρο 138 παράγραφος 4 της οδηγίας 2009/138/ΕΚ, εντός της οποίας ορισμένη πληγείσα επιχείρηση υποχρεούται να αποκαταστήσει το επίπεδο των επιλέξιμων ιδίων κεφαλαίων της για την κάλυψη της κεφαλαιακής απαίτησης φερεγγυότητας ή τη μείωση του προφίλ κινδύνου της με σκοπό τη διασφάλιση της συμμόρφωσής της με τη συγκεκριμένη κεφαλαιακή απαίτηση·
                     
                  
                        6)
                     
                     
                        «αντασφαλιστική επιχείρηση»: αντασφαλιστική επιχείρηση, όπως ορίζεται στο άρθρο 13 της οδηγίας 2009/138/ΕΚ·
                     
                  
                        7)
                     
                     
                        «αίτημα διαβούλευσης»: αίτημα διαβούλευσης που απευθύνει ορισμένη εποπτική αρχή προς το ΕΣΣΚ σύμφωνα με το άρθρο 138 παράγραφος 4 της οδηγίας 2009/138/ΕΚ·
                     
                  
                        8)
                     
                     
                        «αιτούσα αρχή»: εποπτική αρχή που υποβάλλει αίτημα διαβούλευσης·
                     
                  
                        9)
                     
                     
                        «εποπτική αρχή»: εποπτική αρχή, όπως ορίζεται στο άρθρο 13 της οδηγίας 2009/138/ΕΚ.
                     
                  
         
            Άρθρο 3
            Διαδικασία εκπόνησης και έγκρισης απάντησης σε αίτημα διαβούλευσης
            
               1.   Με την περιέλευση αιτήματος διαβούλευσης στη γραμματεία του ΕΣΣΚ, δυνάμει του άρθρου 138 παράγραφος 4 της οδηγίας 2009/138/ΕΚ, αυτή το κοινοποιεί αμέσως στα μέλη του γενικού συμβουλίου, της διευθύνουσας επιτροπής και της ομάδας αξιολόγησης μέσω του συστήματος Darwin.
            
            
               2.   Εντός δέκα εργάσιμων ημερών ΕΚΤ από την υποβολή του αιτήματος διαβούλευσης η ομάδα αξιολόγησης εκπονεί σχέδιο απάντησης, το οποίο η γραμματεία του ΕΣΣΚ υποβάλλει για εξέταση στη διευθύνουσα επιτροπή βάσει έγγραφης διαδικασίας.
            
            
               3.   Εντός του χρονοδιαγράμματος της προηγούμενης παραγράφου και, συγκεκριμένα, εντός των δύο πρώτων εργάσιμων ημερών ΕΚΤ από την κοινοποίηση του αιτήματος στο γενικό συμβούλιο, τα μέλη του μπορούν να δηλώσουν εάν η οικεία αρχή επιθυμεί να συμμετάσχει ως παρατηρητής στην ομάδα αξιολόγησης, εφόσον δεν εκπροσωπείται ήδη.
            
            
               4.   Εντός δύο εργάσιμων ημερών ΕΚΤ από την υποβολή του σχεδίου απάντησης από τη γραμματεία του ΕΣΣΚ στη διευθύνουσα επιτροπή η τελευταία μπορεί να διατυπώσει σχόλια. Τυχόν σχόλια ουσίας της θα αξιολογούνται από την ομάδα αξιολόγησης και μπορούν να αποτυπώνονται στο σχέδιο απάντησης που υποβάλλεται στο γενικό συμβούλιο.
            
            
               5.   Εντός τεσσάρων εργάσιμων ημερών ΕΚΤ από την υποβολή του σχεδίου απάντησης στη διευθύνουσα επιτροπή η γραμματεία του ΕΣΣΚ το υποβάλλει για σχόλια στο γενικό συμβούλιο. Εντός τεσσάρων εργάσιμων ημερών ΕΚΤ από την υποβολή του σχεδίου απάντησης στο γενικό συμβούλιο και πριν από τη λήψη απόφασης από αυτό, τα μέλη του μπορούν να διατυπώσουν σχόλια. Αν δεν διατυπώσουν σχόλια επί της ουσίας, το σχέδιο απάντησης θεωρείται ότι εγκρίθηκε.
            
            
               6.   Αν τα μέλη του γενικού συμβουλίου διατυπώσουν σχόλια επί της ουσίας, η ομάδα αξιολόγησης εξετάζει αν το σχέδιο απάντησης θα πρέπει να αναθεωρηθεί υπό το φως των σχολίων. Εντός τεσσάρων εργάσιμων ημερών ΕΚΤ από την περιέλευση των σχολίων του γενικού συμβουλίου στη γραμματεία του ΕΣΣΚ η ομάδα αξιολόγησης υποβάλλει μέσω της τελευταίας το οριστικό σχέδιο απάντησης στο γενικό συμβούλιο.
            
            
               7.   Το γενικό συμβούλιο λαμβάνει απόφαση σχετικά με την έγκριση του οριστικού σχεδίου απάντησης που έχει εκπονήσει η ομάδα αξιολόγησης. Η απόφαση λαμβάνεται βάσει έγγραφης διαδικασία εντός δύο εργάσιμων ημερών ΕΚΤ από την υποβολή του οριστικού σχεδίου απάντησης από την ομάδα αξιολόγησης, εκτός αν συγκληθεί συνεδρίαση του γενικού συμβουλίου σύμφωνα με τον εσωτερικό κανονισμό του ΕΣΣΚ (4).
            
            
               8.   Σε εξαιρετικές περιστάσεις το χρονοδιάγραμμα της διαδικασίας εκπόνησης απάντησης σε αίτημα διαβούλευσης μπορεί να συντέμνεται κατόπιν αιτήματος της αιτούσας αρχής ή εφόσον το γενικό συμβούλιο το κρίνει αναγκαίο.
            
            
               9.   Σύμφωνα με τα άρθρα 5 παράγραφος 2α και 13 παράγραφος 7 του εσωτερικού κανονισμού του ΕΣΣΚ, μπορεί να ζητείται από εκπροσώπους της Νορβηγίας, της Ισλανδίας και του Λιχτενστάιν στο ΕΣΣΚ να απέχουν από τη συζήτηση επί σχεδίου απάντησης, εκτός αν το σχετικό αίτημα διαβούλευσης έχει υποβληθεί από την εποπτική αρχή της χώρας τους.
            
         
         
            Άρθρο 4
            Πληροφορίες τις οποίες πρέπει να παρέχει η αιτούσα αρχή
            
               1.   Κάθε αίτημα διαβούλευσης πρέπει να περιέχει το σύνολο των πληροφοριών που είναι απαραίτητες για την εκπόνηση της απάντησης του ΕΣΣΚ και να προσδιορίζει τις απαιτήσεις εμπιστευτικότητας στις οποίες υπόκειται η διαβίβαση των συγκεκριμένων πληροφοριών.
            
            
               2.   Η αιτούσα αρχή πρέπει να παρέχει στο ΕΣΣΚ πληροφορίες που εξηγούν τους οικονομικούς λόγους οι οποίοι υπαγορεύουν την παράταση της περιόδου ανάκαμψης και τις αναμενόμενες συνολικές οικονομικές επιπτώσεις της μη παράτασής της.
            
            
               3.   Οι πληροφορίες που αφορούν τους οικονομικούς λόγους οι οποίοι υπαγορεύουν την παράταση της περιόδου ανάκαμψης πρέπει να περιλαμβάνουν:
               
                           α)
                        
                        
                           στοιχεία σχετικά με την τρέχουσα οικονομική κατάσταση και τις διασυνδέσεις κάθε πληττόμενης ασφαλιστικής ή αντασφαλιστικής επιχείρησης, συμπεριλαμβανομένων των επενδυτικών της ανοιγμάτων·
                        
                     
                           β)
                        
                        
                           πρόσθετες πληροφορίες που αφορούν στοιχεία όπως η δομή της ασφαλιστικής αγοράς, τα κύρια χαρακτηριστικά των ανταγωνιστών και η κατανομή των ζημιών κατόπιν επέλευσης του αντίξοου γεγονότος· και
                        
                     
                           γ)
                        
                        
                           χρηματοοικονομικές προβλέψεις που απεικονίζουν την πιθανή ανάκαμψη κάθε πληττόμενης ασφαλιστικής ή αντασφαλιστικής επιχείρησης βάσει σειράς διαφορετικών οικονομικών σεναρίων.
                        
                     
            
               4.   Οι πληροφορίες που αφορούν τις αναμενόμενες συνολικές οικονομικές επιπτώσεις της μη παράτασης της περιόδου ανάκαμψης πρέπει να καλύπτουν:
               
                           α)
                        
                        
                           τον αρνητικό αντίκτυπο της στρατηγικής μείωσης του προφίλ κινδύνου κάθε πληττόμενης ασφαλιστικής ή αντασφαλιστικής επιχείρησης στις χρηματοπιστωτικές αγορές, συμπεριλαμβανομένων τυχόν δευτερογενών επιπτώσεων·
                        
                     
                           β)
                        
                        
                           τον αρνητικό αντίκτυπο στην πραγματική οικονομία, μεταξύ άλλων π.χ. μιας προσωρινής διακοπής των ασφαλιστικών υπηρεσιών οφειλόμενης στην ενδεχόμενη έλλειψη της δυνατότητας υποκατάστασης ή τις πιθανές αρνητικές επιπτώσεις στην εμπιστοσύνη των καταναλωτών.
                        
                     
            
               5.   Το παράρτημα της παρούσας απόφασης ορίζει ειδικότερα την ελάχιστη δέσμη πληροφοριών που πρέπει να παρέχει η αιτούσα αρχή.
            
            
               6.   Ανεξαρτήτως των ως άνω παραγράφων 4 και 5, το ΕΣΣΚ μπορεί να ζητεί από την αιτούσα αρχή να παρέχει περαιτέρω πληροφορίες, εφόσον το κρίνει απαραίτητο.
            
            
               7.   Εφόσον δεν βρίσκονται ήδη στη δημόσια σφαίρα, οι πληροφορίες που παρέχονται στο ΕΣΣΚ θεωρούνται και πρέπει να αντιμετωπίζονται ως εμπιστευτικές σύμφωνα με το άρθρο 8 παράγραφος 3 του κανονισμού (ΕΕ) αριθ. 1092/2010, η δε πρόσβαση σε αυτές πρέπει να περιορίζεται στα πρόσωπα και τις αρχές που απαιτείται να τις γνωρίζουν κατά την άσκηση των καθηκόντων τους ή την εκτέλεση των υποχρεώσεών τους.
            
            
               8.   Η γραμματεία του ΕΣΣΚ δημιουργεί στο σύστημα Darwin δομή ειδικά προορισμένη για την ανταλλαγή πληροφοριών με την αιτούσα αρχή.
            
         
         
            Άρθρο 5
            Ομάδα αξιολόγησης
            
               1.   Η ομάδα αξιολόγησης αξιολογεί και συντάσσει απαντήσεις σε αιτήματα διαβούλευσης.
            
            
               2.   Η σύνθεση της ομάδας αξιολόγησης ταυτίζεται με τη σύνθεση της ομάδας αξιολόγησης που συστάθηκε βάσει της απόφασης ΕΣΣΚ/2015/4 και διορίστηκε από το γενικό συμβούλιο, με τις ακόλουθες διαφορές:
               
                           α)
                        
                        
                           αντί του εκπροσώπου της Ευρωπαϊκής Αρχής Τραπεζών (ΕΑΤ) συμμετέχει εκπρόσωπος της EIOPA τον οποίο διορίζει το γενικό συμβούλιο· και
                        
                     
                           β)
                        
                        
                           κάθε αρχή εκπροσωπούμενη στην ομάδα αξιολόγησης μπορεί να υποδεικνύει έναν εμπειρογνώμονα ασφάλισης που θα συμμετέχει ως παρατηρητής.
                        
                     
            
               3.   Προς αποτροπή της σύγκρουσης συμφερόντων κατά την εκπόνηση της απάντησης σε αίτημα διαβούλευσης αναστέλλεται προσωρινά η ιδιότητα μέλους και παρατηρητή της ομάδας αξιολόγησης στην περίπτωση εκπροσώπων εποπτικής αρχής η οποία αποτελεί αιτούσα αρχή, χωρίς τα εν λόγω πρόσωπα να αντικαθίστανται.
            
            
               4.   Η ομάδα αξιολόγησης επιδιώκει την επίτευξη συναίνεσης μεταξύ των μελών της, αλλά όταν το απαιτούν οι περιστάσεις μπορεί να συμπεριλαμβάνει αξιολόγηση των απόψεων της πλειοψηφίας και της μειοψηφίας στο σχέδιο απάντησης που υποβάλλει στο γενικό συμβούλιο.
            
         
         
            Άρθρο 6
            Εμπιστευτικότητα της απάντησης σε αίτημα διαβούλευσης
            Η απάντηση του ΕΣΣΚ σε αίτημα διαβούλευσης δεν είναι δημόσια και διαβιβάζεται μόνο στην αιτούσα αρχή.
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 14 Νοεμβρίου 2018.
            
               Francesco MAZZAFERRO
               
                  Προϊστάμενος της Γραμματείας του ΕΣΣΚ,
               
               
                  εξ ονόματος του γενικού συμβουλίου του ΕΣΣΚ
               
            
         
         
            (1)  ΕΕ L 331 της 15.12.2010, σ. 1.
         
            (2)  ΕΕ L 335 της 17.12.2009, σ. 1.
         
            (3)  Απόφαση του Ευρωπαϊκού Συμβουλίου Συστημικού Κινδύνου, της 16ης Δεκεμβρίου 2015, σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΣΣΚ/2015/4) (ΕΕ C 97 της 12.3.2016, σ. 28).
         
            (4)  Απόφαση του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (ΕΣΣΚ/2011/1) (ΕΕ C 58 της 24.2.2011, σ. 4).
      
      
         
            ΠΑΡΑΡΤΗΜΑ
            Πληροφορίες τις οποίες πρέπει να παρέχει η αιτούσα αρχή
            I.   Πληροφορίες που αφορούν την αιτούσα αρχή
            
            
                        —
                     
                     
                        Επωνυμία εποπτικής αρχής
                     
                  
                        —
                     
                     
                        Κράτος μέλος
                     
                  
                        —
                     
                     
                        Υπογράφων το αίτημα (ονοματεπώνυμο, επαγγελματική ιδιότητα, στοιχεία επικοινωνίας)
                     
                  
                        —
                     
                     
                        Υπεύθυνος επικοινωνίας (ονοματεπώνυμο, επαγγελματική ιδιότητα, στοιχεία επικοινωνίας)
                     
                  II.   Ακριβές περιεχόμενο και πεδίο εφαρμογής του αιτήματος διαβούλευσης
            
            III.   Πληροφορίες που αφορούν κάθε επιχείρηση που εμπίπτει στο πεδίο εφαρμογής του αιτήματος διαβούλευσης
            
            III.1.   Βασικές πληροφορίες
            
            Για κάθε πληττόμενη επιχείρηση (ορισμοί σύμφωνα με το σχετικό πρότυπο Φερεγγυότητας II S01.02.01 ή S01.02.04, ανάλογα με την περίπτωση):
            
                        —
                     
                     
                        επωνυμία επιχείρησης·
                     
                  
                        —
                     
                     
                        αναγνωριστικός κωδικός επιχείρησης·
                     
                  
                        —
                     
                     
                        είδος επιχείρησης·
                     
                  
                        —
                     
                     
                        χώρα αδειοδότησης·
                     
                  
                        —
                     
                     
                        μέθοδος υπολογισμού των κεφαλαιακών απαιτήσεων φερεγγυότητας (του ομίλου) (SCR)·
                     
                  
                        —
                     
                     
                        χρήση ειδικών παραμέτρων της επιχείρησης·
                     
                  
                        —
                     
                     
                        κεφάλαια κλειστής διάρθρωσης (ring-fenced funds)·
                     
                  
                        —
                     
                     
                        προσαρμογή επιτοκίου λόγω αντιστοίχισης περιουσιακών στοιχείων και υποχρεώσεων·
                     
                  
                        —
                     
                     
                        προσαρμογή λόγω μεταβλητότητας·
                     
                  
                        —
                     
                     
                        μεταβατικό μέτρο για το επιτόκιο άνευ κινδύνου·
                     
                  
                        —
                     
                     
                        μεταβατικό μέτρο για τις τεχνικές προβλέψεις.
                     
                  III.2.   Χρηματοοικονομικές πληροφορίες
            
            Επισκόπηση της τελευταίας σχετικής οικονομικής κατάστασης καθεμιάς από τις πληττόμενες επιχειρήσεις, συμπεριλαμβανομένης της κύριας διάρθρωσης των στοιχείων του ενεργητικού, του παθητικού, των ιδίων κεφαλαίων (με και χωρίς τα μέτρα μακροπρόθεσμης εγγύησης) και των SCR.
            III.3.   Πληροφορίες που αφορούν τη θέση κάθε πληττόμενης επιχείρησης στην εθνική ασφαλιστική αγορά
            
            Για κάθε πληττόμενη επιχείρηση:
            
                        —
                     
                     
                        πληροφορίες σχετικά με το μερίδιο αγοράς της επιχείρησης στην εθνική αγορά, συμπεριλαμβανομένων των δραστηριοτήτων ασφάλισης ζημιών (σε όρους ακαθάριστων εσόδων από ασφάλιστρα) στο σύνολο και κατά κατηγορίες δραστηριοτήτων, των δραστηριοτήτων ασφάλισης ζωής (σε όρους ακαθάριστων τεχνικών προβλέψεων) στο σύνολο και κατά κατηγορίες δραστηριοτήτων, το μέγεθος του ισολογισμού (σε όρους συνόλου ενεργητικού)·
                     
                  
                        —
                     
                     
                        πληροφορίες σχετικά με τον αριθμό των επιχειρήσεων που δραστηριοποιούνται στην εθνική αγορά για τις κατηγορίες δραστηριοτήτων (ζωής και ζημιών) στις οποίες δραστηριοποιείται η πληττόμενη επιχείρηση·
                     
                  
                        —
                     
                     
                        πληροφορίες σχετικά με το σωρευτικό μερίδιο αγοράς των κορυφαίων 3 -5 -10 ασφαλιστικών επιχειρήσεων για τις κατηγορίες δραστηριοτήτων στις οποίες δραστηριοποιείται η πληττόμενη επιχείρηση·
                     
                  
                        —
                     
                     
                        εκτίμηση της κατανομής των ζημιών μεταξύ των πληττόμενων επιχειρήσεων που δραστηριοποιούνται στην εθνική ασφαλιστική αγορά μετά από την επέλευση των (ενός ή περισσότερων) συμβάντων συνεπεία των οποίων διαπιστώθηκε η ύπαρξη έκτακτης αντίξοης κατάστασης από την EIOPA.
                     
                  IV.   Πληροφορίες που δικαιολογούν την παράταση της περιόδου ανάκαμψης κάθε πληττόμενης επιχείρησης
            
            Για κάθε πληττόμενη επιχείρηση:
            
                        —
                     
                     
                        χρηματοοικονομικές προβλέψεις που απεικονίζουν την ανάκαμψη κατόπιν παραβίασης των SCR βάσει σειράς διαφορετικών οικονομικών σεναρίων·
                     
                  
                        —
                     
                     
                        περιγραφή των παραδοχών και εκτίμηση του αντίκτυπου των μέτρων ανάκαμψης που περιλαμβάνονται στις εν λόγω χρηματοοικονομικές προβλέψεις. Εδώ θα μπορούσαν να περιλαμβάνονται:
                        
                                    —
                                 
                                 
                                    εκτίμηση της (σχεδιαζόμενης) μείωσης του προφίλ κινδύνου του χαρτοφυλακίου περιουσιακών στοιχείων (συμπεριλαμβανομένου του δυνητικού αντίκτυπού της στις χρηματοπιστωτικές αγορές)·
                                 
                              
                                    —
                                 
                                 
                                    εκτίμηση του ύψους και της μορφής (π.χ. μετοχικό κεφάλαιο ή ομόλογα) ανακεφαλαιοποίησης που η επιχείρηση σχεδιάζει·
                                 
                              
                                    —
                                 
                                 
                                    εκτίμηση του ύψους των τεχνικών μείωσης του αντασφαλιστικού ή/και άλλων κινδύνων που η επιχείρηση σχεδιάζει να εισαγάγει·
                                 
                              
                                    —
                                 
                                 
                                    εκτίμηση του ύψους των τεχνικών προβλέψεων και ασφαλίστρων των ασφαλιστικών χαρτοφυλακίων που η επιχείρηση σχεδιάζει να πωλήσει και/ή να διατηρήσει μέχρι τη λήξη τους (run-off).
                                 
                              
                  V.   Πληροφορίες που αφορούν τις αναμενόμενες οικονομικές επιπτώσεις της μη παράτασης της περιόδου ανάκαμψης κάθε πληττόμενης επιχείρησης
            
            Για κάθε πληττόμενη επιχείρηση:
            
                        —
                     
                     
                        εκτίμηση του αρνητικού αντίκτυπου της μη παράτασης της περιόδου ανάκαμψης στην πραγματική οικονομία και/ή στις χρηματοπιστωτικές αγορές. Εδώ περιλαμβάνονται:
                        
                                    —
                                 
                                 
                                    εκτίμηση του βαθμού πιθανής διακοπής των ασφαλιστικών υπηρεσιών σε περίπτωση μη παράτασης της περιόδου ανάκαμψης, με βάση, για παράδειγμα, ανάλυση του αριθμού των επιχειρήσεων που παρέχουν ήδη παρόμοια προϊόντα/υπηρεσίες, εκτίμηση της αναμενόμενης ταχύτητας μετάβασης των ασφαλισμένων προσώπων σε άλλες ασφαλιστικές εταιρείες, περιγραφή των κωλυμάτων εισόδου δυνητικών νέων παικτών στην αγορά·
                                 
                              
                                    —
                                 
                                 
                                    εκτίμηση των συνεπειών πιθανής διακοπής των ασφαλιστικών υπηρεσιών για την πραγματική οικονομία, π.χ. μεταξύ άλλων περιγραφή των δραστηριοτήτων της πραγματικής οικονομίας που μπορούν να διακοπούν σε περίπτωση απώλειας της ασφαλιστικής κάλυψης·
                                 
                              
                                    —
                                 
                                 
                                    περιγραφή των πιθανών αρνητικών συνεπειών της μη παράτασης της περιόδου ανάκαμψης για την εμπιστοσύνη των καταναλωτών·
                                 
                              
                                    —
                                 
                                 
                                    εκτίμηση του αντίκτυπου (περιλαμβανομένων των δευτερογενών συνεπειών) της μη παράτασης της περιόδου ανάκαμψης στις χρηματοπιστωτικές αγορές και της συνακόλουθης εκκαθάρισης της επιχείρησης.
                                 
                              
                  Όλες οι ως άνω ποσοτικές πληροφορίες θα πρέπει να παρέχονται σε μορφότυπο Excel με βάση τα πλέον ενημερωμένα στοιχεία που είναι διαθέσιμα.